Μανέστρα Σαντορίνης (ντοματόσουπα με σπαγγέτι σπασμένο ή κριθαράκι)
Η απλή, απλούστατη ντοματόσουπα της Θήρας, που τη συναντάμε και με το όνομα «τσουνιστή», είναι ένα έξοχο παράδειγμα της ελληνικής cucina povera.
250 γρ. σπαγγέτι, «σπασμένο» στα 3, ή άλλο ζυμαρικό της αρεσκείας μας, 3 ώριμες ντομάτες, τριμμένες (στην εποχή τους) ή 1 κονσέρβα ντοματάκια, τριμμένα, 1 κουτ. σούπας πελτές (προτιμότερο σαντορινιός), 4-5 σκελίδες σκόρδου, σε φετάκια, 4 κουτ. σούπας ελαιόλαδο, αλάτι, φρεσκοτριμμένο πιπέρι, 1 λίτρο ζωμός λαχανικών ή νερό
Για να φτιάξουμε μανέστρα Σαντορίνης, αρχικά ζεσταίνουμε, σε μια μεγάλη κατσαρόλα, το λάδι σε μέτρια προς δυνατή φωτιά.Σοτάρουμε το σκόρδο για 20 δευτερόλεπτα, ίσα να σκορπίσει το άρωμά του - προσοχή μη μαυρίσει γιατί θα πικρίσει. Προσθέτουμε τις ντομάτες, τον πελτέ και αλατοπίπερο και μαγειρεύουμε για 2 λεπτά. Μετά προσθέτουμε τον ζωμό ή το νερό και βράζουμε για 15 λεπτά.Ρίχνουμε τα ζυμαρικά και βράζουμε για όση ώρα λέει το πακέτο. Αν η σούπα πήξει πολύ, αραιώνουμε με λίγο βραστό νερό από το βραστήρα. Ελέγχουμε το αλατοπίπερο και σερβίρουμε, με λίγο ωμό ελαιόλαδο σε κάθε πιάτο. Συνοδεύουμε, τη μανέστρα Σαντορίνης, με ψωμί και ελιές της αρεσκείας μας.
Ζυμαρικά,Ντομάτα,Σκόρδο